AFRIKAANSE OPSOMMING: Hierdie tesis fokus op die finansiële uitgawes wat tydens verkiesings aangegaan word, met spesifieke verwysing na Suid-Afrika. Die bespreking geskied aan die hand van 'n vergelyking met lande soos Indië, Australië, Israel en Mexico. Demokrasie behels baie meer as net die hou van periodieke vrye en regverdige verkiesings, maar dit kan ook nie enigiets minder as dit behels nie. Vrye en regverdige verkiesings is tot 'n groot mate 'n bewys van 'n bepaalde regime se verbintenis tot die demokrasie. Hierdie verbintenis het egter finansiële implikasies vir 'n land. Die finansiële koste verbonde aan hierdie "verbintenis" is egter selde 'n punt van akademiese bespreking. Met die aantal sosio-ekonomiese vraagstukke waarmee die Suid-Afrikaanse regering op die oomblik gekonfronteeer word, is dit van kardinale belang dat dringende aandag geskenk word aan pogings om die koste-faktor van die verkiesingsproses so laag as moontlik te hou. In vergelyking met die gemiddelde koste wat verbonde is aan verkiesings in ander ontwikkelende lande, was die 1999 Suid-Afrikaanse verkiesing (teen sowat US $13,00 per kieser) 'n duur onderneming en afhangende van hoe die kostes bereken word, ontaard hierdie bedrag in 'n aardige een. Tot 'n groot mate was swak verkiesingsbeplanning die oorsaak dat daar tot duur tegnologie gewend moes om te verseker dat die verkiesing vry en regverdig verloop, soos op die datum wat deur die President bepaal is. Die laat aanwysing van die 1999 Verkiesingskommissie en die daaropvolgende konflik oor die verkiesingsbegroting, het ook bygedra tot die feit dat duur tegnologie ingespan moes word. Afgesien van bogenoemde aspekte, bespreek die tesis ook moontlike maniere om toekomstige verkiesings in Suid-Afrika teen 'n laer koste te hou.